**Z histórie**

Lukavičania, verní Pánovi, mali túžbu postaviť stánok Boží. Časy však boli proti nim. Schádzali sa k slovu Božiemu v starej evanjelickej škole niekoľkokrát do roka, pokiaľ tam nebolo uskladnené obilie z miestneho JRD. Stará škola stála pri ceste, nemala šírku ani 6 m a vchod bol z bočnej strany hneď na cestu. Správa ciest preto chcela túto stavbu odstrániť, aby sa cesta rozšírila. Bratia presbyteri spoločne s bratom farárom Jánom Mišákom sa dohodli, že búranie nepovolia, pokiaľ im úrady nedajú súhlas na stavbu novej modlitebne. Komunisti z predsedníctva MNV sa do tejto záležitosti nechceli pustiť.

Vtedy nastal čas preverenia viery Lukavičanov. Presbyteri v snahe vybaviť stavebné povolenie chodili vo večerných hodinách presviedčať tých, ktorí mali moc podpísať povolenie na stavbu. Z histórie stavby chrámu citujem pána farára Jána Mišáka: „ Tu treba spomenúť predstaviteľov obce Lukavica, predsedu tunajšieho MNV Andreja Kotuľu a tajomníka MNV Tomáša Jančuša. Našu žiadosť podporovali u vyšších štátnych orgánov a veľa ráz spolu so mnou intervenovali, aby sa veci pomohlo. Sme im obom za to úprimne vďační.

Dať myšlienku na papier, aby z našej predstavivosti vyrástol pekný návrh a plán, o to sa postaral a ochotne zaujal brat staviteľ Viliam Antony z Bardejova. Spolu sme sa radili, schádzali, ako to má vyzerať, aby to bolo nielen pekné a účelné, ale aby boli splnené aj úradné požiadavky. Nakoniec štátny úrad – Odbor kultúry ONV Bardejov udelil štátny súhlas a odbor územného plánovania a stavebného poriadku, ktorý nám vydal o tom rozhodnutie dňa 8. 5. 1981.“

Projekt stavby bol bez veže s vedomím, že ak Pán bude chcieť, veža sa postaví neskôr. Základy do zeme boli spevnené a pripravené aj na stavbu veže.

Lukavičania všetky náklady na stavbu kostola hradili z vlastných prostriedkov, nerobili žiadne zbierky mimo Lukavice. Chrám postavili svojpomocne, bez nároku na odmenu. Aby vyrástol do dnešnej podoby, pomáhali vyučení dedinskí murári, stolári, zvárači, klampiari, elektrikári. Nechýbali ani darcovia vnútorného vybavenia kostola.

Kostol posvätil 22. 10. 1083 senior ŠZS Líška.

**Stavba veže**

Poslanci obecného zastupiteľstva (všetci evanjelici) sa v roku 1992 zhodli, že je príhodný čas na dokončenie chrámu Božieho – dostavbu chrámovej veže. V spolupráci s kurátormi, presbytermi, ktorí boli aj poslancami, starostom obce a bratom farárom Jánom Mišákom, s projektantom Ing. Viliamom Antonym, vybavili stavebné povolenie. Zvony premiestnili z drevenej zvonice, ktorá je opravená a stojí dodnes. Vežu posvätil 3. 10. 1993 pri 10. výročí posvätenia chrámu vtedajší biskup Východného dištriktu Ján Midriak.

Za 40 rokov od postavenia a posvätenia chrámu a za 30 rokov od postavenia a posvätenia chrámovej veže tu vždy boli ochotní bratia a sestry, ktorí pomáhali pri údržbe, opravách, doplnení interiéru chrámu ako aj vonkajších priestorov – okolia nášho milého kostolíka. Za nich buď Pánu Bohu vďaka. Veríme, že ho aj naďalej budeme zveľaďovať.

A. Voľanský